සූර්ය සිංහලයේ හිරුත් එක්ක තුන් හෙළයේ අවුරුදු උදාවේ, සැමට ආශිර්වාද පතා හිරු සංවිධාන කරන සත් පත්තිනි සෙත් ශාන්තිය වෙනුවෙන් අලුත් සහල් සම්මාදම් කිරීම අද  දෙවන දිනටත් ක්‍රියාත්මක වුණා.රුවන්වැලි මහ සෑ රදුන් අභියසින් ගමන් ආරම්භ කළ ශාන්තියේ යාත්‍රාව අද දිනයේ සහල් සම්මාදම් කිරීමේ කටයුතු සිදුකළේ කලා ඔය, සිරිවිජය බෝධිරාජාරාමය, කරුවලගස්වැව - විජයරාජ විහාරය සහ ආණමඩුව ශ්‍රී ආනන්දාරාම විහාරස්ථානවලදීයි.මහියංගණය රජමහා විහාරයෙන් ආරම්භ කළ ශාන්තියේ යාත්‍රාව අද දිඹුලාගල ආරණ්‍ය සේනාසනය, අරලගංවිල ශ්‍රී සද්ධාතිස්සාරාමය, සහ පොළොන්නරුව ශ්‍රී විජයබා මහ පිරිවෙන් වලදී අලුත් සහල් එක්රැස් කළා.එහිදී අරලගංවිල ශ්‍රී සද්ධාතිස්සාරාමයේ විහාරාධිපති පූජ්‍ය මිතුල් ගොල්ලෑවේ ධම්මාලංකාර නාහිමියන් අනුශාසනාවක්ද සිදු  කළා.එමෙන්ම කතරගම කිරි වෙහෙර සමිඳුන් අභියසින් ගමන් ඇරඹූ ශාන්තියේ යාත්‍රාව අද දිනයේ මොණරාගල, රන්ගිරිපව්ව - සීවලී දහම් නිකේතනය, වැල්ලවාය නාගරික බෞද්ධ මධ්‍යස්ථානය සහ තණමල්විල මහා විහාරයේදි අලුත් සහල් සම්මාදම් කිරීම් සිදුකළා.සත් පත්තිනි දෙවියන් මුල් කරගනිමින් රටට සහ  සියලු පුරවැසියන්ට ආශිර්වාදය ලැබේවා යන ප්‍රාර්ථනයෙන් අප්‍රේල් 14 වනදා මැදියම් රැයේ ආරම්භ වන හිරු සත්පත්තිනි සෙත් ශාන්තිය අලුයම තුන දක්වා පැවැත්වෙන්නේ නවගමුව පුරාණ සත් පත්තිනි දේවාල පුද බිමේදියි.එහි දේව දානය වෙනුවෙන් සහල් එක්රැස් කෙරෙන ශාන්තියේ යාත්‍රාවට සුපිරිසිදුව සකස් කරගත් නොඉඳුල් සහල් මිටක් පූජා කර, සත් පත්තිනි දේව මෑනියන්ගේ ආශිර්වාදය ලබාගැනීමට ඔබටත් හැකියාව පවතිනවා.